AIT ปักเป้าปีนี้ติดตั้งระบบ “ตรวจวัดอุณหภูมิอัจฉริยะ” ลดเสี่ยงโควิดให้ลูกค้า 40-50 ราย
AIT ปักเป้าปีนี้ติดตั้งระบบ "ตรวจวัดอุณหภูมิอัจฉริยะ" ลดเสี่ยงโควิด ให้ลูกค้า 40-50 ราย
AIT ปักเป้าปีนี้ติดตั้งระบบ "ตรวจวัดอุณหภูมิอัจฉริยะ" ลดเสี่ยงโควิด ให้ลูกค้า 40-50 ราย
7 พ.ค. 2563

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT เปิดเผยว่า ในช่วงสถานการณ์การแพร่ระบาดของไวรัสโคโรนา (โควิด-19) หลายองค์กรคำนึงถึงสุขอนามัย ความปลอดภัย และการป้องกันความเสี่ยงในการทำงานของพนักงานในองค์กรที่มีความสำคัญในการดำเนินธุรกิจ จึงนำความรู้ความเชี่ยวชาญของ AIT ในด้านเทคโนโลยี นำเสนอนวัตกรรมและเทคโนโลยี “MEGVII AI Fever Screening System by AIT” หรือ ระบบตรวจวัดอุณหภูมิอัจฉริยะมาช่วยคัดกรองบุคคลก่อนเข้าอาคารหรือสถานที่ต่างๆ เพื่อลดความเสี่ยงและยับยั้งในการนำโรคระบาดเข้าสู่พื้นที่
สำหรับ MEGVII AI Fever Screening System by AIT เป็นเทคโนโลยีจากบริษัท MEGVII ผู้ผลิตเทคโนโลยี AI ชั้นนำระดับโลก ซึ่งได้รับรองมาตรฐาน ISO17025 จากต่างประเทศ สามารถคัดกรองคนได้อย่างรวดเร็วเฉลี่ย 80 คนต่อนาที และแจ้งเตือนผู้ที่มีอุณหภูมิร่างกายเกินกำหนด มีความแม่นยำในการคัดกรอง แจ้งเตือนผู้ที่ไม่สวมหน้ากากอนามัย และยังจดจำและจำแนกใบหน้าของผู้ที่ผ่านเข้ามาในจุดคัดกรองโดยไม่ต้องถอดหน้ากาก
นอกจากนี้ยังสามารถปรับเปลี่ยนการตั้งค่าการคัดกรองได้ตามที่ต้องการ และมอนิเตอร์อุปกรณ์ที่อยู่ในวง LAN หรือชุด IP เดียวกันผ่านอุปกรณ์ต่างๆได้ โดยระบบดังกล่าว เหมาะสำหรับการติดตั้งในอาคารสำนักงานหรือโรงพยาบาลขนาดใหญ่
ทั้งนี้ AIT ตั้งเป้าติดตั้งระบบตรวจวัดอุณหภูมิอัจฉริยะให้กับลูกค้า จำนวน 40-50 รายภายในสิ้นปีนี้ ปัจจุบันมีหลายองค์กรให้ความสนใจ ซึ่งจากการทดสอบในโรงพยาบาลและสำนักงาน ได้รับผลตอบรับดีอย่างมาก เนื่องจากมีความแม่นยำสูง สามารถทดแทนการใช้พนักงานทำหน้าที่ตรวจวัดอุณหภูมิร่างกาย ลดความเสี่ยงของพนักงานจากการใกล้ชิดคนจำนวนมาก และไม่ต้องเข้าคิวเพื่อรอตรวจวัดอุณหภูมิ